KIRJALLINEN KYSYMYS E-0258/00 esittäjä(t): John McCartin (PPE-DE) komissiolle. Kalasaaliiden määrä ja arvo EU:ssa.



Virallinen lehti nro 026 E , 26/01/2001 s. 0025 - 0025



KIRJALLINEN KYSYMYS E-0258/00 esittäjä(t): John McCartin (PPE-DE) komissiolle (7. helmikuuta 2000) Aihe: Kalasaaliiden määrä ja arvo EU:ssa Voiko komissio kertoa, onko siellä tilastoja kalasaaliiden kokonaismääristä ja arvosta kunkin jäsenvaltion kalastuslaivastojen osalta sekä siitä, mihin nämä laivastot purkavat saaliinsa (joko yhteisössä tai sen ulkopuolella), ja voidaanko nämä tilastot julkistaa? Franz Fischlerin komission puolesta antama vastaus (21. maaliskuuta 2000) Yhteisön lainsäädäntö(1) edellyttää, että jäsenvaltiot ilmoittavat komissiolle vuosittaisten saaliidensa määrät (elopaino ilmaistuna tonneina) lajin ja kalastusalueen mukaan eriteltyinä. Saaliiden arvoa koskevia tietoja ei tarvitse ilmoittaa. Yhteenveto esitetään kalastuksen pääosaston tilastotiedotteessa. Viimeisin tiedote toimitetaan suoraan parlamentin jäsenelle ja parlamentin sihteeristöön. Ei ole saatavilla tarkkoja erittelyjä siitä, missä maassa yhteisön alukset purkavat saaliinsa. Kalastustuotteiden maihintuontia jäsenvaltioissa koskevien tietojen toimittamisesta annetun neuvoston asetuksen (ETY) N:o 1382/91 muuttamisesta 22. heinäkuuta 1993 annetussa neuvoston asetuksessa (ETY) N:o 2104/93(2) säädetään, että jäsenvaltioiden on toimitettava kuukausittain tiedot niiden satamiin maihintuotujen saaliiden määristä (tuotteen paino ilmaistuna tonneina) ja 120 kalastustuotteen keskimääräisistä hinnoista. Kansallisissa tiedoissa eritellään yhteisön alusten (yksilöimättä alusten jäsenvaltiota), Euroopan vapaakauppa-alueen maiden (EFTA-maiden) ja valinnaisesti kolmansien maiden alusten maihintuonti. Näihin selvityksiin ei sisälly tietoja kansallisten alusten maihintuoduista kalastustuotteista yhteisön sisällä tai sen ulkopuolella sijaitsevissa vieraissa satamissa. Saaliita ja maihintuontia koskevia tilastotietoja on Eurostatin New Cronos -tietokannan kalastusalan tilastoissa. Asetuksessa (ETY) N:o 2847/931 säädetään, että jäsenvaltioiden on huolehdittava toisessa jäsenvaltiossa tai kolmannessa maassa purettavien saaliiden tarkastuksesta ja kirjaamisesta. Tiedot sisältyvät ilmoituksiin, jotka jäsenvaltiot toimittavat komissiolle asetuksen (ETY) N:o 2104/93 velvoitteiden mukaisesti. Ne voidaan toimittaa parlamentin jäsenelle. (1) Neuvoston asetus (ETY) N:o 3880/91, annettu 17 päivänä joulukuuta 1991, Koillis-Atlantilla kalastavien jäsenvaltioiden saaliiden määriä koskevien tilastojen toimittamisesta (EYVL L 365, 31.12.1991), neuvoston asetus (ETY) N:o 2018/93, annettu 30 päivänä kesäkuuta 1993, Luoteis-Atlantilla kalastavien jäsenvaltioiden saaliiden määriä ja kalastustoimia koskevien tilastojen toimittamisesta (EYVL L 186, 28.7.1993), neuvoston asetus (ETY) N:o 2847/93, annettu 12 päivänä lokakuuta 1993, yhteiseen kalastuspolitiikkaan sovellettavasta valvontajärjestelmästä (EYVL L 261, 20.10.1993), neuvoston asetus (EY) N:o 2597/95, annettu 23 päivänä lokakuuta 1995, muualla kuin Pohjois-Atlantilla kalastavien jäsenvaltioiden nimellissaaliiden määriä koskevien tilastojen toimittamisesta (EYVL L 270, 13.11.1995). (2) EYVL L 191, 31.7.1993.